plaster
Plaster, oprindelig en lægemiddelform til udvortes brug bestående af en fast plastermasse, der ved legemets varme bliver plastisk og klæbende. I dag bruges betegnelsen dels om hæfteplaster bestående af en neutral, klæbende masse udstrøget på stof eller plast, som bruges til fastholdelse af forbindinger eller sammenholdning af sårrande, dels om sårplaster, dvs. hæfteplaster forsynet med et gazekompres imprægneret med et lægemiddel til sårbehandling.
Fra slutningen af 1900-t. blev plaster igen taget i brug som lægemiddelform, idet der med moderne teknik kan fremstilles plaster, hvorfra et lægemiddelstof langsomt og kontrolleret optages ved absorption gennem huden. Herved opnås en jævn dosering uden hyppig medicinindtagelse. Denne teknik bruges bl.a. til dosering af visse hormoner og af nikotin ved rygeafvænning; se nikotinplaster.